Diari Oficial de la Generalitat Valenciana


Sumari del DOGV 4211, del 15-03-2002 (2002/2654)

ORDRE d'11 de març de 2002, de la consellera d'Agricultura, Pesca i Alimentació, per la qual s'incrementa el límit màxim de retirada per a optar a les ajudes per superfície als productors de determinats cultius herbacis en la campanya de comercialització 2002-2003, regulades per mitjà de l'Ordre de 4 de febrer de 2002, de la Conselleria d'Agricultura, Pesca i Alimentació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4211

Data del DOGV
:   15-03-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/2654


Data del document
:   11-03-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * producció vegetal
    * lleguminosa
    * cereal
    * suport econòmic
    * comercialització
    * planta tèxtil
    * ajuda a l'agricultura
    * superfície d'explotació
    * planta oleaginosa
    * planta industrial
    * ajuda pública

ORDRE d'11 de març de 2002, de la consellera d'Agricultura, Pesca i Alimentació, per la qual s'incrementa el límit màxim de retirada per a optar a les ajudes per superfície als productors de determinats cultius herbacis en la campanya de comercialització 2002-2003, regulades per mitjà de l'Ordre de 4 de febrer de 2002, de la Conselleria d'Agricultura, Pesca i Alimentació. [2002/2654]
  
Amb data 15 de febrer de 2002 es va publicar l'Ordre de 4 de febrer de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies de cultius tèxtils, en la campanya de comercialització 2002/03 (DOGV núm. 4191, de 15.02.2002).
  
En l'article 7 d'aquesta ordre es recullen les diferents modalitats de retirada de terres de cultiu i els límits màxims establits per a aquestes, d'acord amb l'article 11 del Reial Decret 1893/1999, de 10 de desembre, del Ministeri d'Agricultura, Pesca i Alimentació, sobre pagaments per superfície a determinats productes agrícoles.
  
En l'article 18 d'aquest reial decret, a l'empara de l'apartat 5 de l'article 6 del Reglament (CE) 1251/1999, es preveu que, quan l'aparició d'anormalitats en una campanya derivades de la variabilitat climàtica que caracteritza la nostra agricultura, com ara els excessos o mancances de precipitacions o el risc de sobreexplotació d'aqüífers, impedisquen o limiten severament la conducció normal dels cultius en una zona, les comunitats autònomes afectades podran eximir les explotacions agràries de les zones afectades del respecte als límits màxims de retirada de terres de la producció establits en l'apartat 2 de l'article 11 del Reial Decret.
  
L'escassetat de precipitacions registrades en els últims mesos dificulta la naixença i el desenvolupament normal de les sembres d'hivern al secà de tota la Comunitat Valenciana, i limita la realització de les sembres més tardanes i dels cultius de primavera.
  
Així mateix, el dèficit de precipitacions ha provocat una pronunciada disminució de les reserves d'aigua, tant superficial com subterrània, a les comarques de la Meridional, Central i el Vinalopó de la província d'Alacant, amb la reducció conseqüent de les disponibilitats d'aigua per a reg i el risc de sobreexplotació d'aqüífers. Tot això dificultarà el desenvolupament normal dels cultius ja sembrats a superfícies de regadiu, i les futures sembres del gira-sol i la dacsa de regadiu.
  
Per tot això, resulta necessari incrementar els límits de les retirades voluntàries a tot el secà de la Comunitat Valenciana i al regadiu de les comarques de la Meridional, Central i el Vinalopó de la província d'Alacant.
  
En conseqüència, a proposta de la Direcció General de Producció Agrària, fent ús de les atribucions conferides per l'article 35 de la Llei de Govern Valencià,
  
ORDENE
  
Articule únic
  
Per a la campanya de comercialització 2002/2003, s'exceptua del compliment del límit màxim del percentatge de retirada, establit en l'apartat 2 de l'article 11 del Reial Decret 1893/1999, de 10 de desembre, del Ministeri d'Agricultura, Pesca i Alimentació, i es permet que la superfície retirada del cultiu (obligatòria més voluntària) puga representar fins al 50 per cent del total de la superfície per la qual se sol·liciten els pagaments per superfície de secà a tota la Comunitat Valenciana i fins al 50 per cent del total de la superfície per la qual se sol·liciten els pagaments per superfície de regadiu a les comarques de la Meridional, Central i el Vinalopó de la província d'Alacant.
  
DISPOSICIONS FINALS
  
Primera
  
Es faculta la Direcció General de Producció Agrària perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 11 de març de 2002
  
La consellera d'Agricultura, Pesca i Alimentació,